فاطمہ زہرا (س) اسلام کی مثالی خاتون

’’فاطمہ زہرا سلام اللہ علیہا اسلام کی مثالی خاتون ‘‘سر زمین ایران سے تعلق رکھنے والے بزرگ عالم دین آیت اللہ ابراہیم امینی (مرحوم ) کی تالیف ہے ۔جس میں فاضل مصنف نے پیغمبراکرمﷺ کی صاحبزادی ،حضرت علی کی شریک  حیات اور حسنین کی مادر گرامی جناب فاطمہ زہرا(س) کے زندگی کے مختلف گوشوں کو انتہائی خوبصورت انداز میں سپر د قلم کیا ہے ۔اس کتاب کا اردو زبان میں ترجمہ پاکستان کے ممتاز شیعہ عالم دین  شیخ الجامعہ آیت اللہ اختر عباس نجفی نے کیا ہے ۔کتاب کی اہمیت کا اندازہ اس بات سے لگایا جاسکتا ہے کہ یہ کتاب متعدد بار زیور طبع سے آراستہ ہوچکی ہے ۔کتاب ایک مقدمہ اور ساتھ ابواب پر مشتمل ہے ۔کتاب کے پیش لفظ میں فاضل مصنف لکھتے ہیں کہ:’’افسوس کہ اس عظیم خاتون اسلام کی زندگی بڑی حد تک مبہم رہی ہے اور اس کا زکر اسلام کے ابتدائی مدارک میں بہت کم ملتا ہے ۔اس کی کئی ایک وجوہ ہیں ۔

پہلی وجہ:آپ کی مدت حیات مختصر تھی جو اٹھارہ سال سے بھی زائد نہ تھی ،اس میں سے بھی آدھی مدت سن بلوغ سے قبل کی تھی جو چنداں قابل توجہ نہ رہی اور پھر بلوغ سے وفات تک کا عرصہ زیادہ فاصلہ نہ تھا۔

دوسری وجہ: چونکہ آپ کا تعلق صنف نازک سے تھا اور آپ کی اکثر زندگی گھر کی چہادیواری کے اندر بسر ہوئی لہٰذا بہت تھوڑے لوگ تھے جو آپ کی اندرون خانہ زندگی سے مکمل طور پر آگاہ ہوسکتے تھے ۔

تیسری  وجہ :اس زمانے کے لوگوں کے افکار اتنے بلند نہ تھے کہ وہ پیغمبر اسلام کی دختر اور اسلام کی اس مثالی خاتون کی حیثیت کے اتنے قائل ہوتےکہ ان کی زندگی کے جزئیات کو محفوظ کرلینے کو اہمیت دیتے ۔